শুরু থেকে এতদিন চট্টগ্রামে বসবাসরত পর্তুগিজরা ছিলেন গোয়ার পর্তুগিজ গভর্নরের অধীন। কিন্তু এবার চট্টগ্রামে দেখা গেল গভর্নরের অধীনতার বাইরে ক্ষমতা প্রতিষ্ঠা করা একদল বেপরোয়া পর্তুগিজদের। আর এ দলের নায়ক ছিলেন সেবাস্তিও গনজালেস। ১৬০৫ খ্রিস্টাব্দে তিনি ভারতে পা রাখেন। বাংলায় এসে সৈনিকের পরিবর্তে বণিকের পেশা গ্রহণ করেন। নিজেই একটি জাহাজ ক্রয় করে লবণ বোঝাই করে ১৬০৭ খ্রিস্টাব্দে দেয়াঙে হাজির হন। কিন্তু দুর্ভাগ্য তার, তিনি সেখানে পৌঁছে সেই গণহত্যার মুখোমুখি হন। চাতুর্য আর সাহস দেখিয়ে কোনোমতে হাতে প্রাণ নিয়ে পালান। তার সঙ্গে আরো নয়-দশজন পর্তুগিজ ছিলেন। এরা মেঘনার দ্বীপে আশ্রয় নেন। এবার তারা জলদস্যুতার পেশা বেছে নেন।